[pic] | EUROPA-KOMMISSIONEN |

Bruxelles, den 31.8.2010

KOM(2010) 446 endelig

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/011 NL/NXP Semiconductors, Nederlandene)

BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for at anvende Den Europæiske Fond for Tilpasning til Globaliseringen (i det følgende benævnt EGF) op til et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 26. marts 2010 indgav Nederlandene ansøgning nr. EGF/2010/011 NL/NXP Semiconductors med henblik på at opnå EGF-støtte som følge af afskedigelser i NXP Semiconductors Netherlands BV (i det følgende benævnt NXP) i Nederlandene.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte efter denne forordning er opfyldt.

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2010/011

Medlemsstat Nederlandene

Artikel 2 a)

Berørt virksomhed NXP Semiconductors Netherlands BV

Leverandører og aktører i nedstrøms produktionsled Ingen

Referenceperiode 1/10/2009 - 31/1/2010

Startdato for individualiseret støtte 1/10/2009

Ansøgningsdato 26/3/2010

Afskedigelser i referenceperioden 590

Afskedigelser før/efter referenceperioden 0

Afskedigede arbejdstagere, der er tiltænkt støtte 512

Individualiserede tilbud: budget i EUR 2 672 395

EGF-implementeringsomkostninger[3]: budget i EUR 111 350

EGF-implementeringsomkostninger i procent 4 %

Samlet budget i EUR 2 783 745

Støtte fra EGF (65 %) i EUR 1 809 434

1. Ansøgningen blev forelagt Kommissionen den 26. marts 2010 og suppleret med yderligere oplysninger i tiden indtil den 3. juni 2010.

2. Ansøgningen opfylder EGF's særlige interventionskriterier i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at etablere en sammenhæng mellem afskedigelserne og de strukturelle ændringer af mønstrene i verdenshandelen, som kan tilskrives globaliseringen, gør Nederlandene gældende, at markedet for halvledere[4] er et meget konkurrencepræget globalt marked med et begrænset antal store aktører. I 2009 tegnede de 20 største producenter sig for 63 % af verdensmarkedet[5]. Dette lægger et konstant pres på producenterne for at begrænse omkostningerne. Nederlandene henviser til, at lønniveauet hos halvlederproducenterne i Asien er meget lavere. F.eks. er de direkte lønomkostninger Nederlandene 54 % højere end i Singapore, og for de indirekte lønomkostningers vedkommende er der tale om en forskel på 47 %. Ifølge de årlige salgsdata fra iSuppli Corporation faldt Europas andel af markedet fra 14,9 % i 2005 til 11,2 % i 2009, mens den for de største aktører i Asien steg fra 39,7 % i 2005 til 43,3 % i 2009. Vekselkursen mellem EUR og USD bevirkede desuden, at de europæiske producenter blev stillet konkurrencemæssigt endnu dårligere, idet omkostningerne afholdes i EUR, og produkterne sælges i USD.

4. Nederlandene gør desuden gældende, at virkningerne af ændringerne i verdenshandelen yderligere forværredes af den økonomiske og finansielle krise, da markedet for halvledere er meget følsomt over for ændringer i den økonomiske vækst. I april 2009 faldt omsætningen af halvledere på verdensplan med 25,1 % i forhold til april 2008.

Dokumentation for antallet af afskedigelser og opfyldelse af kriterierne i artikel 2, litra a)

5. Nederlandene indgav ansøgningen i medfør af interventionskriteriet i artikel 2, litra a), i forordning (EF) nr. 1927/2006, som forudsætter mindst 500 afskedigelser i løbet af en firemåneders periode i en virksomhed i en medlemsstat, inklusive afskedigelser hos leverandører eller hos producenter i efterfølgende produktionsled.

6. Ansøgningen vedrører 590 afskedigelser i én enkelt virksomhed – NXP - i referenceperioden på fire måneder fra den 1. oktober 2009 til den 31. januar 2010. Af disse afskedigelser blev 473 opgjort i overensstemmelse med bestemmelserne i artikel 2, stk. 2, første led, i forordning (EF) nr. 1927/2006 og 117 opgjort i overensstemmelse med bestemmelserne i forordningens artikel 2, stk. 2, andet led.

Redegørelse for afskedigelsernes uforudseelighed

7. De nederlandske myndigheder gør gældende, at NXP i de seneste år har udfoldet store bestræbelser på at reducere sine fremstillingsomkostninger for at kunne forblive konkurrencedygtig på verdensmarkedet, men at det ikke kunne forudses, at producenterne af halvledere i Asien ville forbedre deres konkurrenceposition så drastisk. NXP's reducering af omkostningerne var ikke tilstrækkelig til at udligne den konkurrencefordel, de lave lønninger udgjorde for producenterne i Asien. Den nuværende økonomiske og finansielle krise udgør yderligere en faktor, der ikke kunne have været forudset.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

8. Ansøgningen vedrører i alt 590 afskedigelser i en enkelt virksomhed, NXP, hvoraf 512 er tiltænkt støtte. De resterende arbejdstagere forventes selv at finde beskæftigelse uden støtte fra EGF eller at forlade arbejdsmarkedet.

9. De arbejdstagere, der er tiltænkt støtte, fordeler sig som følger:

Kategori Antal Procent

Mænd 425 83

Kvinder 87 17

EU-borgere 486 95

Ikke-EU-borgere 26 5

15- til 24-årige 1 > 0

25- til 54-årige 450 88

55- til 64-årige 61 12

Syv af arbejdstagerne (1,3 %) i ovennævnte kategorier har langvarige helbredsproblemer eller handicap.

10. Fordelingen på faggrupper er som følger:

Kategori Antal Procent

Adm. ledere 10 2

Eksperter 20 4

Teknikere 24 4

Administrativt personale 14 3

Service- og salgsmedarbejdere 4 1

Anlægs- og maskinoperatører og samlebåndsarbejdere 440 86

11. I overensstemmelse med artikel 7 i forordning (EF) nr. 1927/2006 har Nederlandene bekræftet, at man på de forskellige stadier af implementeringen af og specielt adgangen til EGF har ført og fortsat vil føre en politik for ligestilling mellem mænd og kvinder og ikke-forskelsbehandling.

Beskrivelse af det pågældende geografiske område og de relevante myndigheder og andre interessenter

12. NXP er beliggende i Nijmegen i provinsen Gelderland (NUTS II-region NL22) og i Eindhoven i provinsen Noord Brabant (NUTS II-region NL41). Det område, der er mest berørt af afskedigelserne, er Nijmegen og omegn, idet flertallet af afskedigelserne fandt sted ved NXP's fremstillingsvirksomhed i Nijmegen.

13. Den ansvarlige myndighed er det nederlandske social- og beskæftigelsesministerium. NXP har fået til opgave via sit mobilitetscenter "NXT Job" at gennemføre foranstaltningerne. Blandt de andre involverede interessenter er kommunerne Nijmegen og Eindhoven, fagforeningerne FNV ("Federale Nederlandse Vaksbeweging") Bondgenoten, CNV ("Christelijk Nationaal Vakverbond in Nederland"), Dienstenbond, De Unie og VHPP ("Belangen Vereniging Hoger opgeleid Personeel"), Nijmegen- og Eindhoven-kontorerne for de offentlige myndigheder med ansvar for udbetaling af arbejdsløshedsunderstøttelse og sygedagpenge (UVW Werkbedrijf - "Uitvoeringsinstituut Werknemers Verzekeringen"), de regionale uddannelsescentre i Nijmegen og Eindhoven, Hoge School Arnhem Nijmegen, Avans Hogescholen, Technical University Eindhoven, "Leren en Werken Nijmegen" ("Lære og arbejde i Nijmegen").

Redegørelse for afskedigelsernes forventede virkning på beskæftigelsessituationen på lokalt, regionalt og nationalt plan

14. Ud af de 590 afskedigelser fandt 526 sted i Nijmegen og 76 i Eindhoven. De nederlandske myndigheder gør gældende, at afskedigelserne i Nijmegen vil få betydelige konsekenser på lokalt niveau, da NXP er den største industrielle arbejdsgiver i området. Virksomheden har i årtier beskæftiget et stort antal lavtuddannede arbejdstagere. Mangelen på jobmuligheder i lignende virksomheder i regionen vil især være problematisk for arbejdstagere med højt specialiseret produktionserfaring. Ifølge Nederlandene er situationen lidt anderledes i Eindhoven, hvor afskedigelserne hovedsagelig omfatter FoU-aktiviteter. De afskedigede NXP-ansatte har erfaring, men kun inden for et begrænset markedssegment, og andre FoU-virksomheder i regionen lider under den økonomiske og finansielle krise.

15. I konsekvens af den økonomiske og finansielle krise forventer de nederlandske myndigheder, at den økonomiske situation i alle provinser i Nederlandene vil blive forværret i forhold til årene før krisen. Derfor har afskedigelserne i NXP forværret den eksisterende situation.

Oplysninger om den samordnede pakke af individualiserede tilbud, der søges om støtte til, og et overslag over omkostningerne, herunder oplysninger om komplementariteten med foranstaltninger, der finansieres af strukturfondene

16. Der foreslås følgende typer foranstaltninger, som i kombination udgør en samordnet pakke af individualiserede tilbud, som har til formål at reintegrere arbejdstagerne på arbejdsmarkedet. Disse foranstaltninger vil blive ydet gennem NXT Job, et mobilitetscenter oprettet af NXP.

17. Ledsageforanstaltninger i startfasen og ved overgangen fra et job til et andet: Dette omfatter informationsmøder vedrørende tilgængelige foranstaltninger, optagelse og registrering af afskedigede arbejdere, udnævnelse af personlige mentorer, der står til rådighed i hele reintegreringen, og identificering af de mest passende foranstaltninger. Det omfatter også ledsageforanstaltninger fra et job til et andet bestående af skræddersyede programmer, herunder screening, oprettelse af karriere- og faghandlingsplan, vejledning i at skrive ansøgninger og orientering om ledige jobs samt aktiv kontakt til potentielle nye arbejdsgivere.

18. Efteruddannelse og omskoling: Dette omfatter faglig uddannelse. De individuelle uddannelsesforløb, der er baseret på efterspørgslen på arbejdsmarkedet, udformes i tæt samarbejde mellem de afskedigede arbejdstagere, organisationer for arbejdsmarkedets parter (arbejdsgiver- og lønmodtagerorganisationer) samt interessenterne i den pågældende region.

19. Anerkendelse af erfaring: Dette omfatter evaluering af de enkelte arbejdstageres viden og erfaring og identificering af områder, hvor yderligere uddannelse er påkrævet.

20. De EGF-implementeringsomkostninger, der er medtaget i ansøgningen i overensstemmelse med artikel 3 i forordning (EF) nr. 1927/2006, dækker forvaltning og kontrolaktiviteter samt oplysning og publicitet.

21. De individualiserede tilbud, der forelægges af de nederlandske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De nederlandske myndigheder anslår de samlede omkostninger til disse tilbud til 2 672 395 EUR og EGF-implementeringsomkostningerne til 111 350 EUR (= 4 % af det samlede beløb). Der anmodes om et bidrag fra EGF på i alt 1 809 434 EUR (65 % af de samlede omkostninger).

Foranstaltninger | Anslået antal arbejds-tagere, som er tiltænkt støtte | Anslåede omkostninger pr. arbejdstager, som er tiltænkt støtte (i EUR) | Samlede omkostninger i EUR (Globaliseringsfonden og national medfinansiering) |

Individualiserede tilbud (artikel 3, stk. 1, i forordning (EF) nr. 1927/2006) |

Ledsageforanstaltninger i startfasen og ved overgangen fra et job til et andet (startfase en begeleiding "van werk naar werk") | 512 | 3 583 | 1 834 496 |

Uddannelse (scholing) | 221 | 3 453 | 763 113 |

Anerkendelse af erfaring (Erkenning van eerder Verworven Competenties – EVC) | 61 | 1 226 | 74 786 |

Subtotal - individualiserede tilbud | 2 672 395 |

EGF-implementeringsomkostninger (artikel 3, stk. 3, i forordning (EF) nr. 1927/2006) |

Forvaltning | 27 837 |

Oplysning og publicitet | 27 837 |

Kontrolaktiviteter | 55 675 |

Subtotal – EGF-implementeringsomkostninger | 111 350 * |

Anslåede samlede omkostninger | 2 783 745 |

Bidrag fra EGF (65 % af de samlede omkostninger) | 1 809 434 |

* Totalen stemmer ikke som følge af afrunding.

22. Nederlandene bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene, især ved et specifikt ESF-uddannelsesprojekt[6] for arbejdstagere i virksomheder, der er involveret i fremstilling af halvledere, hvis tidsplan er delvis sammenfaldende med EGF-implementeringsperioden. Forvaltningsmyndigheden for EGF, som også er forvaltningsmyndighed for ESF, har iværksat de nødvendige kontrolprocedurer med henblik på eliminering af risikoen for dobbelt støtte.

Datoen/datoerne for iværksættelse eller planlagt iværksættelse af individualiserede tilbud til de berørte arbejdstagere

23. Den 1. oktober 2009 iværksatte Nederlandene de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelsesperioden for den støtte, som EGF måtte yde.

Procedurer for høring af arbejdsmarkedets parter

24. Arbejdsmarkedets parter (FNV Bondgenoten, CNV Bedrijvenbond, De Unie en VHPP) har været involveret i udformningen og godkendelsen af pakken af foranstaltninger. Ansvaret for mobilitetscentret henhører under arbejdsgiveren NXP. Fagforeningerne er repræsenteret ved en styringsgruppe, som har ansvaret for overvågning af fremskridt i forbindelse med foranstaltningerne samt ved et følgeudvalg, som har ansvaret for overvågning af arbejdsmetoderne i NXT Job og implementeringen af den sociale plan.

25. De nederlandske myndigheder har bekræftet, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

26. Med hensyn til de kriterier, der er fastsat i artikel 6 i forordning (EF) nr. 1927/2006, kunne de nederlandske myndigheder i deres ansøgning:

27. bekræfte, at det finansielle bidrag fra EGF ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

28. dokumentere, at de påtænkte aktioner er støtte til de enkelte ansatte og ikke skal tjene til omlægning af virksomheder eller sektorer

29. bekræfte, at ovennævnte støtteberettigede foranstaltninger ikke får støtte fra andre af Fællesskabets finansielle instrumenter.

Forvaltnings- og kontrolsystemer

30. Nederlandene har meddelt Kommissionen, at det finansielle bidrag vil blive forvaltet og kontrolleret af de samme organer, som forvalter og kontrollerer Den Europæiske Socialfond (ESF) i Nederlandene. Afdelingen for sociale anliggender og beskæftigelse (SZW) vil være formidlingsorgan for forvaltningsmyndigheden. Da den samordnede pakke af individualiserede tilbud vil blive implementeret af NXP, blev der den 5. marts 2010 indgået en kontraktlig aftale mellem socialministeriet og NXP, som fastlagde NXP's forpligtelser med hensyn til organisationen og kontrollerbarheden af de relevante administrative registre.

Finansiering

31. På grundlag af ansøgningen fra Nederlandene beløber den foreslåede EGF-støtte til den samordende pakke af individualiserede tilbud sig til 1 809 434 EUR, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Nederlandene.

32. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

33. Efter fratrækning af det foreslåede støttebeløb vil der fortsat være over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

34. Med dette forslag om anvendelse af EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende EGF, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

35. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2010, jf. punkt 28 i den interinstitutionelle aftale af 17. maj 2006.

Kilder til betalingsbevillinger

36. På det nuværende gennemførelsesstadie forventes de til rådighed stående betalingsbevillinger i 2010 under budgetpost 01.0404 "Rammeprogram for konkurrenceevne og innovation – Iværksætter- og innovationsprogrammet" ikke udnyttet fuldt ud i år.

37. Denne post omfatter udgifter til implementering af det finansielle instrument i dette program, hvis hovedformål er at lette SMV'ers adgang til finansiering. Tidsforsinkelser gør sig gældende mellem overførslerne til de forvaltningskonti, der administreres af Den Europæiske Investeringsfond, og udbetalingen til støttemodtagerne. Den finansielle krise har haft stor indvirkning på de forventede udbetalinger i 2010. For at undgå for høje saldoer på forvaltningskontiene er metoden til beregning af betalingsbevillinger revideret under hensyntagen til de forventede udbetalinger. Beløbet på 1 809 434 EUR kan derfor godkendes til overførsel.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/011 NL/NXP Semiconductors, Nederlandene)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[7], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[8], særlig artikel 12, stk. 3,

under henvisning til forslag fra Europa-Kommissionen[9] og

ud fra følgende betragtninger:

(1) Den Europæiske Fond for Tilpasning til Globaliseringen blev oprettet med henblik på at yde supplerende støtte til arbejdstagere, der bliver afskediget som følge af gennemgribende strukturelle ændringer i verdenshandelsmønstrene på grund af globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for Globaliseringsfonden blev udvidet for ansøgninger indgivet fra den 1. maj 2009, så det kom til også at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende Globaliseringsfonden inden for et årligt loft på 500 mio. EUR.

(4) Nederlandene indgav den 26. marts 2010 en ansøgning om anvendelse af Globaliseringsfonden i forbindelse med afskedigelser i virksomheden NXP Semiconductors Netherlands BV og supplerede den med yderligere oplysninger frem til den 3. juni 2010. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 1 809 434 EUR.

(5) Der bør derfor som følge af Nederlandenes ansøgning ydes støtte fra Globaliseringsfonden -

BESTEMT FØLGENDE:

Artikel 1

Inden for rammerne af Den Europæiske Unions almindelige budget for regnskabsåret 2010 stilles der fra Den Europæiske Fond for Tilpasning til Globaliseringen et beløb på 1 809 434 EUR til rådighed i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende .

Udfærdiget i […], den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i Europa-Parlamentets og Rådets forordning (EF) nr. 1927/2006 af 7. juli 2006

[4] Halvledere er materialer, der har en elektrisk ledningsevne, der ligger mellem de ledende materialer og de isolerende. Halvledere udgør en grundbestanddel i forskellige typer elektroniske kredsløbselementer, der anvendes inden for kommunikations-, styrings- og detektionsteknologier og i computere.

[5] På basis af den årlige rangordning fra iSuppli Corporation.

[6] 2009ESFN451 Stichting Opleidings- en ontwikkelingsfonds voor semiconductor productiebedrijven.

[7] EUT C 139 af 14.6.2006, s. 1.

[8] EUT L 406 af 30.12.2006, s. 1.

[9] EUT C […] af […], s. […].